钦定古今图书集成/理学汇编/学行典/第133卷 > 朱子大全集 > 《与范直阁》
## 钦定古今图书集成/理学汇编/学行典/第133卷 > 朱子大全集 > 《与范直阁》

胡丈书中复主前日“一贯”之说甚力，但云：“若理会得
向上一著，则无有内外、上下、远近、边际，廓然四通八
达矣。”熹窃谓此语深符鄙意。盖既无有内外、边际，则
何往而非一贯哉！忠恕盖指其近而言之，而其意则
在言外矣。闻子直说，吾丈犹未以卑论为然，敢复其
说如此，幸垂教其是非焉。熹顷至延平，见李愿中丈，
问以“一贯忠恕”之说，见谓忠恕正曾子见处。及门人
有问，则亦以其所见谕之而已，岂有二言哉！熹复问
以近世儒者之说如何？曰：“如此则道有二致矣。”非也。
其言适与卑意不约而合，谩以布闻。